CELEX: 22018D1989
Language: hr
Date: 2018-12-04 00:00:00
Title: Odluka br. 1/2018 Zajedničkog odbora EU-ZZP od 4. prosinca 2018. u pogledu poziva Ujedinjenoj Kraljevini da pristupi Konvenciji o pojednostavljivanju formalnosti u trgovini robom [2018/1989]

14.12.2018   
               
               
                  HR
               
               
                  Službeni list Europske unije
               
               
                  L 317/56
               
            
         ODLUKA br. 1/2018 ZAJEDNIČKOG ODBORA EU-ZZP
         od 4. prosinca 2018.
         u pogledu poziva Ujedinjenoj Kraljevini da pristupi Konvenciji o pojednostavljivanju formalnosti u trgovini robom [2018/1989]
         ZAJEDNIČKI ODBOR,
         uzimajući u obzir Konvenciju od 20. svibnja 1987. o pojednostavljivanju formalnosti u trgovini robom (1), a posebno njezin članak 11. stavak 3.,
         budući da:
         
                     (1)
                  
                  
                     U skladu s člankom 11. stavkom 3. Konvencije o pojednostavljivanju formalnosti u trgovini robom („Konvencija”) Zajednički odbor osnovan tom konvencijom odlukom usvaja pozive trećim zemljama da pristupe toj konvenciji.
                  
               
                     (2)
                  
                  
                     Ujedinjena Kraljevina Velike Britanije i Sjeverne Irske („Ujedinjena Kraljevina”) izrazila je želju za pristupom Konvenciji kao zasebna ugovorna stranka od datuma na koji se Konvencija više neće primjenjivati na Ujedinjenu Kraljevini i u njoj.
                  
               
                     (3)
                  
                  
                     Razmjena robe s Ujedinjenom Kraljevinom olakšala bi se pojednostavljivanjem formalnosti koje utječu na trgovinu između Ujedinjene Kraljevine i Europske unije, Republike Islanda, bivše jugoslavenske republike Makedonije, Kraljevine Norveške, Republike Srbije, Švicarske Konfederacije i Republike Turske.
                  
               
                     (4)
                  
                  
                     Kako bi se postiglo to olakšanje, primjereno je pozvati Ujedinjenu Kraljevinu da pristupi Konvenciji.
                  
               
                     (5)
                  
                  
                     Pristup Ujedinjene Kraljevine Konvenciji trebao bi proizvoditi učinke tek od datuma na koji se Konvencija više ne primjenjuje na Ujedinjenu Kraljevinu kao državu članicu Europske unije ili, ako Europska unija i Ujedinjena Kraljevina dogovore prijelazne aranžmane prema kojima bi se Konvencija primjenjivala na Ujedinjenu Kraljevinu i u njoj, od datuma na koji se ti prijelazni aranžmani prestanu primjenjivati,
                  
               DONIO JE OVU ODLUKU:
         
            Članak 1.
            Ujedinjena Kraljevina poziva se da pristupi Konvenciji u skladu s člankom 11.a Konvencije od datuma na koji prestane biti država članica Europske unije ili od datuma na koji se prestanu primjenjivati prijelazni aranžmani dogovoreni između Europske unije i Ujedinjene Kraljevine prema kojima bi se Konvencija primjenjivala na Ujedinjenu Kraljevinu i u njoj.
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 4. prosinca 2018.
            
               
                  Za Zajednički odbor
               
               
                  Predsjednik
               
               Philip KERMODE
            
         
         
            (1)  SL L 134, 22.5.1987., str. 2.